‘হাত চিহ্নে ভোট, কংগ্রেসকে ভোট।’ ভোটযুদ্ধ শুরুর ঠিক আগের মুহূর্তে দাঁড়িয়ে এই স্লোগানেও ‘সিলমোহর’ দিয়ে দিল সিপিএম। সরাসরি কংগ্রেসকে ভোট দিতে বলতে তাঁদের কোনও ‘দ্বিধা’ নেই বলে স্পষ্ট জানিয়ে দিলেন সিপিএমের রাজ্য সম্পাদক সূর্যকান্ত মিশ্র। যা থেকে স্পষ্ট, তৃণমূল-বিরোধী জোট ‘সম্পূর্ণ’ করতে রাজনৈতিক জড়তার শেষ সীমাও কাটিয়ে উঠেছে আলিমুদ্দিন স্ট্রিট। যা বলছে, যেখানে কংগ্রেস লড়ছে, সেখানে হাত চিহ্নে ভোট দিতে বলতে কোনও দ্বিধা নেই। 
মঙ্গলবার কলকাতা প্রেস ক্লাবে অনুষ্ঠিত ‘মিট দ্য প্রেস’-এ প্রশ্নের জবাবে সূর্যকান্ত বলেন, ‘‘কোনওরকম দ্বিধা-দ্বন্দ্বের প্রশ্নই নেই। আমি তো বহু জায়গায় সভা-সমাবেশ করছি। শুধুমাত্র বামফ্রন্ট প্রার্থীকে ভোট দেওয়ার কথা বলছি না। কংগ্রেস, জেডিইউ, আরজেডি-সহ অন্য সহযোগী দলগুলিকেও ভোট দেওয়ার কথা বলছি।’’ জোটের সাফল্য নিশ্চিত করতে সিপিএম কতদূর যেতে পারে, তা এই মন্তব্যেই স্পষ্ট করে দিয়েছেন সিপিএমের রাজ্য সম্পাদক। জোটসঙ্গীর এই মনোভাবে সাড়া দিয়ে সূর্যকান্তের সঙ্গে একই মঞ্চে প্রচারের ইঙ্গিত দিয়েছেন প্রদেশ কংগ্রেস সভাপতি অধীর চৌধুরীও। প্রথম পর্বের ভোটের শেষলগ্নের প্রচারে রাজ্যে আসবেন কংগ্রেসের সহ-সভাপতি রাহুল গাঁধী। সেই কর্মসূচিকে বিশেষ মাত্রা দেওয়ার কথাও ভাবছে রাজ্য কংগ্রেস।
জোট প্রক্রিয়া এগনোর সঙ্গে সঙ্গেই একের ভোট অন্যের ঘরে যাওয়া নিয়ে সংশয়ও তৈরি হয়েছে। সিপিএমের রাজ্য সম্পাদকের এই মন্তব্যে সেই সংশয় অনেকটাই দূর হয়ে যাবে বলে মনে করছেন দুই শিবিরের নেতারা। দল ও ফ্রন্টের এই অবস্থানকে সামনে আনতে সূর্যকান্ত এদিন বলেন, ‘‘আমি নিজেই তো সবংয়ে মানস ভুঁইয়া, খড়গপুরে জ্ঞান সিংহ সোহনপাল, ঝাড়গ্রামে চুনীবালা হাঁসদাকে ভোট দেওয়ার কথা বলছি। অন্য জায়গায়ও প্রচারে এই একই কথা বলব।’’ এক্ষেত্রে দলের প্রতীকে ভোটদানের অভ্যাস যাতে বাধা না হয়ে দাঁড়ায়, তা-ও নিশ্চিত করতে চায় সিপিএম। সূর্যকান্তের কথায়, ‘‘১৯৬৭ সালেও প্রায় একই অবস্থা তৈরি হয়েছিল। তখন দু’টি ফ্রন্ট হয়েছিল। নির্বাচনের আগে জ্যোতিবাবু (প্রয়াত জ্যোতি বসু) বলেছিলেন, আমরা একটা ফ্রন্ট তৈরি করতে পারিনি। কিন্তু একসঙ্গে সরকার গড়ব।’’
কংগ্রেস এবং সিপিএম-সহ বামেদের যৌথ মিছিল শুরু হয়ে গিয়েছে আগেই। সেই প্রচারকেও এদিন নির্দিষ্ট সুরে বেঁধে দিয়েছে আলিমুদ্দিন। দলের রাজ্য সম্পাদকের কথায় সেই পরিকল্পনার ছাপও স্পষ্ট। সূর্যকান্ত বলেন, ‘‘যেখানে বামফ্রন্টের প্রাথী নেই, সেখানে আমাদের সম-মনোভাবাপন্ন কংগ্রেসের প্রার্থীদের ভোট দেওয়ার কথা বলছি। আমাদের কারও মধ্যেই এ নিয়ে কোনও সংকোচ নেই। আমি একা নই, আমাদের সকলেই এই একই বার্তা পৌঁছে দিচ্ছেন।’’
প্রসঙ্গত, কংগ্রেস গত রবিবারই এই কাজটি সেরে রেখেছে। প্রদেশ কংগ্রেস সভাপতি অধীর লিখিত বিবৃতিতে জোট-সমর্থিত বামপ্রার্থীদের ভোট দেওয়ার আবেদন জানিয়েছিলেন। অতঃপর দুই শিবিরের বিশ্বাসযোগ্যতা প্রতিষ্ঠা করতেই সিপিএম এই পদক্ষেপ করছে বলে মনে করছেন রাজনৈতিক গবেষক বিশ্বনাথ চক্রবর্তী। তাঁর কথায়, ‘‘সিপিএমের মতো দলে অন্য প্রতীকে ভোট দেওয়ায় এই সমস্যা থাকা সম্ভব। আবার নীতিগত অবস্থান চূড়ান্ত হয়ে গেলে সেই ভোট নির্দিষ্ট কোনও জায়গায় যাওয়াও অসম্ভব নয়।’’